Henning Hyllested (EL), 2013-11-21:
Den socialdemokratiske ordfører hvisker mig lige i øret, at han i sit ordførerindlæg glemte at sige, at han også talte på vegne af den radikale ordfører og SF's ordfører.
Det er så grunden til, at de ikke er mødt op.
Enhedslisten støtter som udgangspunkt og helt overordnet det her lovforslag.
Vi mener faktisk, at det vil medvirke til at rydde op i underskoven af useriøse vognmænd og chauffører, som jo påfører deres kolleger en unfair konkurrence, og som langt hen ad vejen også deltager i en form for løndumping på de danske landeveje.
Vi mener i høj grad, at lovforslaget vil have en præventiv og afskrækkende effekt, i og med at man nu forhøjer nogle af bødestørrelserne.
Men vi mener selvfølgelig også, at det skal følges op af en effektiv kontrolindsats i stil med den, som vi jo i Enhedslisten sammen med regeringen har besluttet for området for cabotagekørsel, hvor vi har afsat to gange 10 mio. kr. plus 7 ½ mio. kr. for årene 2012 og 2013.
Det, vi måske synes, vi mangler i lovforslaget, er en indsats mod speditørerne, som jo høj grad er dem, som systematiserer vognmændenes mange gange ulovlige kørsel, ikke mindst med hensyn til cabotagekørsel, men som jo slipper fri og, om jeg så må sige, næsten vasker deres hænder, når vognmændene eller chaufførerne bliver taget ude på landevejene for ulovlig kørsel.
Man indfører med lovforslaget tre bødekategorier, nemlig mindre alvorlige, alvorlige og meget alvorlige, og man forhøjer nogle af bødestraffene fra 10.000 kr. til 15.000 kr. og fra 25.000 kr. til 35.000 kr., og så indfører man en ny bødekategori på 5.000 kr. for mindre alvorlige forseelser.
Det glæder os selvfølgelig, at ulovlig cabotagekørsel sammen med løn- og arbejdsvilkår for chaufførerne stort set befinder sig i den kategori, der hedder meget alvorlige forseelser.
Vi bemærker os også, at det er nævnt i lovforslaget, at med hensyn til cabotage kan bøderne faktisk fordobles eller tredobles i tilfælde med skærpende omstændigheder.
Som et, synes jeg, rigtig godt argument, er det også nævnt i bemærkningerne til lovforslaget, at ulovlig cabotage plus en række af de andre forseelser jo virker konkurrenceforvridende over for de ordentlige vognmænd og chauffører i erhvervet.
Når man snakker kontrolindsats, er fragtbrevet jo uhyre vigtigt, og der er vi sådan lidt forundret over bemærkningernes 3,3,5,1 og 3,3,5,2 og bødeniveauet for overtrædelserne på det område.
F.eks. kategoriserer man manglende bevis for den igangværende kørsel som en alvorlig forseelse, hvilket det i høj grad også er, men jeg forstår ikke, at den ikke bliver kategoriseret som en meget alvorlig forseelse.
For hvis man kører rundt helt uden bevis for det, man er i gang med, så synes jeg godt nok, at der kan være mistanke om, at der foregår alt muligt – ikke mindst ulovlig cabotagekørsel.
Det samme gælder med de bødestørrelser, man fastlægger for nogle af de andre forseelser i det pågældende afsnit i bemærkningerne – bøden er 5.000 kr. for en række overtrædelser.
Men hvis der mangler oplysninger om sted og dato for overtagelse af varer, og hvis der mangler oplysninger om nummerpladerne på træk- og sættevogne, kategoriseres det også til 15.000 kr.
og i kategorien alvorlig forseelse, selv om man i bemærkningerne skriver, at der må være en »...større formodning for, at der udføres ulovlig cabotagekørsel, når disse oplysninger ikke fremgår af brevet.«
Derfor forstår jeg ikke, at det ikke tilhører kategorien meget alvorlige forseelser og altså takseres til 35.000 kr.
I busloven føres bestemmelserne jo stort set videre med de korrektioner og afvigelser, der nu måtte være, når man snakker buslov.
Men vi konstaterer, at man stadig væk kategoriserer overtrædelser af bestemmelserne om ulovlig cabotagekørsel og om løn- og arbejdsvilkår som meget alvorlige forseelser til 35.000 kr., og at man i øvrigt lægger stor vægt på indsatsen mod løndumping og unfair konkurrence, kørsel uden tilladelse, udlejning uden tilladelse, ulovlig anvendelse osv. osv.
Jeg bemærker også, at man i området for buskørsel jo i høj grad lægger vægt på, at der er nogle færdselssikkerhedsmæssige hensyn inde i busloven.
Det synes vi er godt.
Branchen har jo henvendt sig og diskuterer det her med bagateller meget.
Men hvad er egentlig bagateller?
Jeg har den oplevelse, at bagateller jo lynhurtigt sættes i system inden for vognmandserhvervet, og jeg vil opfordre regeringen til ikke at bøje af.
Man er jo i høj grad bøjet af over for erhvervet, når det gælder kørselsafgifter og arbejdsudlejning.
Jeg vil gerne opfordre regeringen til i hvert fald at stå fast på det her område, så vi får lidt fast grund under fødderne, når vi skal sætte ind mod unfair konkurrence, løndumping osv.
Det er det, som det handler om her, og derfor støtter Enhedslisten forslaget.